Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 55/14/6603	Brezno, 5.6.2014
EEČ : 2-46-60-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Brezno
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	v období od 01.10.2013 do súčasnej doby si neplnil riadne povinnosť, ktorá mu bola určená rozsudkom Okresného súdu XXXXX sp. zn. XXXXX zo dňa XXXXX, právoplatným dňa XXXXX, na základe ktorého bol zaviazaný prispievať na výživu svojej mal. dcéry XXXXX, nar. XXXXX výživným vo výške 120,- € mesačne, ktoré mal zasielať vždy do 15-teho dňa v mesiaci vopred, k rukám jej matky XXXXX, trvale bytom XXXXX v dôsledku čoho jej za uvedené obdobie nezaplatil na výživnom sumu vo výške 960,- €, vyčíslenú do mesiaca máj 2014 vrátane, ktorú však dňa 07.05.2014 dodatočne uhradil, 

	lebo zanikla trestnosť činu.

Odôvodnenie:
	Skráteným vyšetrovaním, ktoré vykonala poverená príslušníčka OO PZ Brezno pod sp. zn. XXXXX bol zistený nasledovný skutkový stav:

	Obvinený XXXXX si v období od 01.10.2013 do súčasnej doby neplnil riadne povinnosť, ktorá mu bola určená rozsudkom Okresného súdu XXXXX sp. zn. XXXXX zo dňa XXXXX, právoplatným dňa XXXXX12, na základe ktorého bol zaviazaný prispievať na výživu svojej mal. dcéry XXXXX, nar. XXXXX výživným vo výške 120,- € mesačne, ktoré mal zasielať vždy do 15-teho dňa v mesiaci vopred, k rukám jej matky XXXXX, trvale bytom XXXXX. V dôsledku toho jej za uvedené obdobie nezaplatil na výživnom sumu vo výške 960,- €, vyčíslenú do mesiaca máj 2014 vrátane, ktorú však dňa 07.05.2014 dodatočne uhradil. 

	Trestná činnosť obvineného XXXXX bola v prípravnom konaní preukázaná najmä zápisnicou o výsluchu obvineného XXXXX, zápisnicou o výsluchu svedkyne - poškodenej XXXXX, ako aj ďalšími listinnými dôkazmi. 

	Obvinený XXXXX sa v prípravnom konaní po zákonnom poučení ku skutku, ktorý sa mu kládol za vinu, priznal, pričom okrem iného uviedol, že vyživovaciu povinnosť voči dcére XXXXX si neplnil od mesiaca október 2013, v dôsledku čoho nezaplatil na výživnom sumu vo výške 960,- €, ktorú dňa 07.05.2014 uhradil, čo znamená, že má uhradené výživné do mesiaca máj 2014. 

	Svedkyňa - poškodená XXXXX v prípravnom konaní po zákonnom poučení ku skutku uviedla, že je matkou XXXXX, ktorej otcom je XXXXX, ktorý bol rozsudkom Okresného súdu XXXXX sp. zn. XXXXX zo dňa XXXXX, právoplatným dňa XXXXX zaviazaný prispievať na jej výživu sumou vo výške 120,- € mesačne. Otec dieťaťa si túto povinnosť neplnil od 01.10.2013, v dôsledku čoho nezaplatil do mesiaca mája 2014 vrátane na výživnom sumu vo výške 960,- €. V dôsledku neplatenia výživného jej dcéra núdzou netrpela, pričom od XXXXX dodatočne dňa 08.05.2014 obdržala dlžné výživné vo výške 960,- €.

	Ďalej bol do vyšetrovacieho spisu zabezpečený rozsudok Okresného súdu XXXXX sp. zn. XXXXX zo dňa XXXXX, právoplatný dňa XXXXX, z ktorého vyplýva, že XXXXX mal prispievať na mal. XXXXX mesačne sumou vo výške 120,- €, potvrdenie o návšteve školy XXXXX, prehľad nezaplateného výživného, doklad o vklade na účet XXXXX zo dňa 07.05.2014 vo výške 960,- €, ako aj správy ÚPSVaR XXXXX, z ktorých vyplýva, že obv. XXXXX bol naposledy evidovaný v evidencii uchádzačov o zamestnanie v roku 2013 a že nie je, a ani nebol, za obdobie, pre ktoré bol trestne stíhaný, poberateľom dávky v hmotnej núdzi. 

	Prečinu zanedbania povinnej výživy podľa § 207 ods. 1 Tr. zák. sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 

	Podľa § 86 ods. 1 písm. a) Tr. zák. trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.

	Na základe vyššie uvedených dôkazov možno jednoznačne ustáliť záver, že na základe dodatočného splnenia si vyživovacej povinnosti došlo k zániku trestnosti činu, ktorého sa dopustil obv. XXXXX a preto som rozhodol tak, ako je to uvedené vo výrokovej časti tohto rozhodnutia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Juraj Polakovič
prokurátor